Covid-19: Ramaphosa keur vrylating van duisende gevangenes goedPres. Cyril Ramaphosa. Foto: GCIS Pres. Cyril Ramaphosa het goedgekeur dat byna 19 000 gevangenes voortydig op parool vrygelaat word in ŉ poging om die verspreiding van die nuwe koronavirus in die land se korrektiewe sentrums hok te slaan. Glynnis Breytenbach, voormalige staatsaanklaer en huidige DA-LP, meen egter dié besluit gaan tot ’n groter humanitêre krisis lei as wat die president hiermee probeer vermy. Khusela Diko, Ramaphosa se woordvoerder, het Vrydag in ŉ verklaring gesê Ramaphosa het besluit om byna 19 000 van die 155 000 gevangenes wat tans in die land se tronke is, vry te laat. Dit in ŉ poging om ŉ plan te maak met die land se oorvol tronke te midde van die Covid-19-pandemie. Teen Woensdag het die departement van korrektiewe dienste reeds 165 Covid-19-gevalle en twee sterftes in die land se tronke aangemeld; die getal sluit gevangenes en korrektiewe beamptes in. Volgens Diko is die besluit geneem in antwoord op die Verenigde Nasies se beroep op lande om hul tronkbevolking te verminder sodat sosiale afstand in korrektiewe sentrums gehandhaaf kan word. Diko verduidelik dat die gevangenes wat vrygelaat gaan word ŉ lae risiko inhou om weer die wet te oortree en reeds ŉ groot deel van hul vonnis uitgedien het. Luidens die verklaring sal gevangenes wat tot lewenslange tronkstraf gevonnis is vir ernstige misdade soos seksuele misdrywe, moord en poging tot moord, geslagsgebaseerde geweld en kindermishandeling nie in aanmerking gekom om vrygelaat te word nie. Argieffoto Maroela Media het vroeër berig ŉ e-pos aan aanklaers en landdroste verlede maand het versoek dat sowat 2 000 verhoorafwagtende gevangenes in Gauteng, onder wie dié wat van geweldsmisdade aangekla word, vrygelaat word. Dit sluit in sowat 750 gevangenes wat weens die aard en erns van hul beweerde oortredings nie vir borgtog in aanmerking gekom het nie en reeds langer as twee jaar verhoorafwagtend en in aanhouding is. Name van mense wat aangekla word van moord, verkragting en aanranding verskyn ook op dié lys. Diko wys daarop dat diegene wat vrygelaat word op parool vrygelaat word. Hulle word dus nie kwytgeskeld nie en kan weer in hegtenis geneem word sou hulle hul paroolvoorwaardes verbreek. Luidens die verklaring sal die vrylating van die gevangenes oor ’n tydperk van tien weke plaasvind. Dit sal begin sodra alle prosesse van die paroolraad gefinaliseer is en gevangenes alle toepaslike rehabilitasie- en voorvrylatingsprogramme bygewoon het. Breytenbach glo egter nie dit gaan moontlik wees om soveel gevangenes suksesvol op parool vry te laat nie, aangesien baie van die gevangenes wat vrygelaat word nie gesinne of huise het om na terug te keer nie. Diegene wat wel ŉ heenkome het, kan moontlik terugkeer na ’n huis waar daar min of geen kos is nie. Volgens Breytenbach is dit boonop onmoontlik om in die huidige ekonomiese omstandighede werk te kry. Dit is boonop selfs moeiliker vir dié met ’n kriminele rekord om werk te kry. Dié wat op parool vrygelaat word, kan dus maklik in die versoeking kom om weer in misdaad te verval.